吳許越成
作者：先秦：左丘明 
篇章：古文觀止 卷二・周文

paragraphs: 吳王夫差敗越於夫椒，報槜李也。遂入越。越子以甲楯五千保於會稽，使大夫種因吳太宰嚭以行成。
吳子將許之。伍員曰：“不可。臣聞之：‘樹德莫如滋，去疾莫如盡。’昔有過澆殺斟灌以伐斟鄩，滅夏後相。後緡方娠，逃出自竇，歸於有仍，生少康焉，爲仍牧正。惎澆能戒之。澆使椒求之，逃奔有虞，爲之庖正，以除其害。虞思於是妻之以二姚，而邑諸綸，有田一成，有衆一旅。能布其德，而兆其謀，以收夏衆，撫其官職；使女艾諜澆，使季杼誘豷，遂滅過、戈，復禹之績。祀夏配天，不失舊物。今吳不如過，而越大於少康，或將豐之，不亦難乎？勾踐能親而務施，施不失人，親不棄勞，與我同壤而世爲仇讎。於是乎克而弗取，將又存之，違天而長寇讎，後雖悔之，不可食已。姬之衰也，日可俟也。介在蠻夷，而長寇讎，以是求伯，必不行矣。”
弗聽。退而告人曰：“越十年生聚，而十年教訓，二十年之外，吳其爲沼乎！”